
Budsjettdokument for Universitetet i Tromsø for perioden 2005–2007

Generelt

Universitetsdirektøren legger med dette frem utkast til budsjettdokument for Universitetet i Tromsø for perioden 2005–2007 (jf. vedlegg). Budsjettdokumentet er i sin helhet utarbeidet med basis i departementets budsjettretningslinjer i brev av 30. november 2005, rundskriv F-12-05 (tilgjengelig på departementets nettsider på Odin under Dokumenter–Regelverk–Rundskriv), og i tildelings​brevet for 2006 av 15. desember 2005 (tilgjengelig på departementets nettsider på Odin under Dokumenter–Andre dokumenter–Brev). I tildelingsbrevet er det gjort rede for målene for universitetene slik de er omtalt i St.prp. nr. 1 (2005–2006) og for de delmålene som er fastsatt av departementet under hvert av hovedmålene. Dette er mer presisert enn tidligere og følger av det nye økonomiregleverket i staten.

Departementet har i likhet med tidligere satt opp en streng og detaljert mal for hva som skal omtales og besvares i budsjettdokumentet. På grunn av den nevnte omleggingen av strukturen i budsjetter​ings- og styringsdokumenter er det en del endringer i forhold til tidligere år. Budsjettdokument 2005–2007 representerer en overgang mellom gammel og ny struktur. Rapportdelen, forslag for 2007 og framtidige satsingsforslag skal derfor være tematisk inndelt etter gammel mal. I stedet for planer for disponering av tildelt bevilgning for 2006, skal Universitetet i Tromsø fastsette resultat​mål for 2006 under hvert av de delmålene som er fastsatt.

På bakgrunn av dette vil budsjettdokumentet bestå av 10 tekstdeler og et tabellvedlegg:

1.
Innledning

2.
Generell tilstandsvurdering

3.
Kvalitet i utdanningen

4.
Forskning og utviklingsarbeid

5.
Evne til å møte samfunnets behov

6.
Administrasjon, personal, helse, arbeidsmiljø og sikkerhet

7.
Bygg og leie

8.
Spesielle områder

9.
Budsjett og økonomi (herunder forslag for 2007 og framtidige satsingsforslag)

10.
Resultatmål for 2006

11.
Tabeller

På grunn av endringen i struktur er rapport om resultater av virksomheten i 2005 ført under hvert tema (punkt/underpunkt) etter gammel struktur i delene 3–9, mens resultatmålene er samlet i del 10 med underinndeling etter ny struktur. I del 9 er det et eget punkt (underpunkt 9.3) for store satsingsforslag (forslag utenfor rammen).

Frist for innlevering av budsjettforslaget til departementet er satt til 1. mars. 

I henhold til Universitets- og høgskolelovens § 9-2.(5) skal styret legge fram forslag til budsjett for kommende år.

Departementet benytter Universitetets budsjettdokument i utarbeidelsen av St.prp. nr 1 (Regjeringens forslag til statsbudsjett). 

Nærmere om de ulike delene i budsjettdokumentet

Del 1 Innledning

I denne delen er strategiske problemstillinger og overordnede mål for Universitetet i Tromsø oppsummert. Departementet har her ikke gitt retningslinjer for utformingen.

Del 2 Generell tilstandsvurdering 

I budsjettrundskrivet er dette punktet beskrevet slik: «Kapitlet er en oppsummering av rapportdelen for 2005 i kapitel 3–9. Institusjonenes oppsummering skal være kortfattet, og særlig peke på utfordringene for institusjonen.» Rapportdelen er fortsatt noe ufullstendig (se nedenfor), og denne delen er derfor ikke ferdigstilt. Det tas sikte på å legge fram et forslag til tekst i møtet.

Rapport om resultatene av virksomheten for 2005 i delene 3–9

Her er det gitt detaljerte retningslinjer fra departementet for hva som skal rapporteres. Hensikten er å sammenholde mål og resultater for 2005. På studieområdet er det bl.a. stilt aktivitetskrav for de adgangsregulerte utdanningene medisin, farmasi, psykologi og odontologi i form av antall 60-studiepoengsenheter som er avlagt av første årstrinn.

Innholdet i rapportdelen i punktene 3–9 er utarbeidet på bakgrunn av innspill fra de enkelte budsjettenheter og avdelingene i sentraladministrasjonen. Når dette saksfremlegget leveres er det fortsatt en del mangler i datagrunnlaget som gjør at noe tekst og tall mangler.

Resultatmål (planer) for 2006 i del 10

I tildelingsbrevet skriver departementet bl.a.:

«I vurderingen av institusjonene vil departementet med utgangspunkt i resultatrapporteringen og øvrig rapporteringsinformasjon legge vekt på institusjonens egne prioriteringer gjennom egendefinerte delmål og resultatmål.

Målstrukturen defineres slik:

· Hovedmålene formuleres av departementet og er utledet fra formålsparagrafen i UH-loven. Det legges opp til at de skal være relativt stabile over tid.

· Delmålene er dels satt av departementet. De er ikke uttømmende, og kan endres over tid, blant annet for å ta høyde for ulike politiske mål. Delmålene skal suppleres av institusjonene, for å underbygge måloppnåelse i forhold til hovedmålet og den enkelte institusjons profil, stryke og egenart.

· Resultatmålene skal fastsettes av institusjonene selv og skal utformes i tråd med institusjonens ambisjoner.»

For hvert hovedmål er det formulert en rekke delmål. De fleste av disse var med i St.prp. nr. 1. Enkelte er kommet til i det videre arbeidet. For hvert av hovedmålene er også universitetet bedt om å formulere egne delmål.

For hvert delmål skal vi formulere ett eller flere resultatmål. Resultatmålene skal være konkrete, og for hvert av dem skal faktisk resultat tas med i resultatrapporten for 2006 (som skal leveres innen 1. mars 2007). Departementet skriver «Ved avvik fra fastsatte mål skal det rapporteres hvilke tiltak som blir satt i verk for å nå målene.» Ved utformingen av resultatmålene må en ta hensyn til dette.

Resultatmålene er bl.a. utarbeidet på bakgrunn av styresaken om fordeling av bevilgningen for 2006 (sak S 80-05) og andre styresaker om prioriterte områder.

Store satsingsforslag (Forslag utenfor rammen) – punkt 9.3
I denne delen skal Universitetet fremme forslag til nye satsinger i år 2007 og årene fremover som ikke kan finansieres med en samlet bevilgning tilsvarende 2006-budsjettet. Dette gjelder både engangstiltak og tiltak av mer permanent karakter. Departementet skriver i budsjettretningslinjene blant annet:

«Nye studietilbud vil i hovedsak måtte forventes å finansieres innenfor budsjettrammene. Dette kapitlet i institusjonenes budsjettforslag er derfor først og fremst ment å synliggjøre institusjonenes langsiktige satsinger og prioriteringer. Eventuelle forslag skal være i samsvar med institusjonens særskilte forutsetninger og strategier, virksomhetsplan og de mål som er fastsatt. Forslagene skal føres opp i prioritert rekkefølge, med tilhørende begrunnelse og kostnadsoverslag. Videre bør eventuelle forslag ses i sammenheng med sentrale politiske mål knyttet til Kvalitetsreformen.»

Tabellvedlegg

I henhold til retningslinjene fra departementet skal budsjettdokumentet inneholde en rekke tabeller med studenttall, regnskapsdata, personalstatistikk, etc. I hovedsak skal slike data først rapporteres til Databasen for høgre utdanning
 (DBH) etter bestemte spesifikasjoner (frist 15. februar). Der blir de i større eller mindre grad bearbeidet før vi igjen kan hente dem ut fra databasen og legge dem ved budsjettdokumentet. Departementet benytter data i DBH til å sammenlikne resultater og aktiviteter ved de ulike universitetene og høgskolene. 

Flere av disse tabellene er ennå ikke ferdig kvalitetssikret. Derfor er mange av tabellene ikke lagt ved, fordi det har tatt lengre tid enn ventet å tilrettelegge dataene. På enkelte punkter som er forklaring til tabellinnholdet, mangler tekst i dokumentet. Det mangler også tekst og opplysninger som hentes fra styresaken om årsregnskapet. Dette er særskilt markert i teksten. Universitetsdirektøren sikter mot å legge dette fram for Styret i møtet. Av tidsmessige årsaker gjenstår noe språklig og redigeringsmessig bearbeiding av teksten i dokumentet. 

Innstilling til vedtak:

Med utgangspunkt i vedlagte utkast og de merknader som fremkom under styrebehandlingen, bes universitetsdirektøren ferdigstille budsjettdokumentet for 2005–2007.
Tromsø, 08.02.2006

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg: 1

� Databasen for høgre utdanning er tilgjengelig for alle med internettilgang. Adressen er http://www.nsd.uib.no/dbhvev/ og nåes også fra universitetets nettsider.





Universitetsdirektøren

Personal- og økonomiavdelinga

side 3

